कांग्रेस पार्टी ने दो अक्टूबर से पदयात्रा की घोषणा की है। उधर चुनाव रणनीतिकार प्रशांत किशोर ने भी बिहार में दो अक्टूबर से पदयात्रा का ऐलान किया है। पदयात्रा की घोषणा पहले पीके ने की थी, जिसके बाद कांग्रेस ने की। पीके ने अपनी यात्रा की तैयारी शुरू कर दी है। उनके पास एक बड़ी टीम है, जो पदयात्रा का रूट तय करने से लेकर राज्य के लोगों से बातचीत कर रही है। आम लोगों के हित के एजेंडे की भी पहचान की जा रही है। उन्होंने तय किया है कि वे पदयात्रा से पहले बिहार में सामाजिक कार्यों में सक्रिय लोगों से मिलेंगे और बात करेंगे। वे सिविल सोसायटी को अपने साथ जोड़ रहे हैं और बिहार के ऐसे लोगों से संपर्क कर रहे हैं, जिन्होंने अपनी उपलब्धियों से नाम बनाया है।
बिल्कुल इसी फॉर्मूले पर कांग्रेस पार्टी भी काम कर रही है। कांग्रेस पार्टी ने भी तय किया है कि वह सिविल सोसायटी के लोगों से संपर्क करेगी और उनको भारत जोड़ो यात्रा में साथ लेगी। इसके लिए कांग्रेस की ओर से कुछ महत्वपूर्ण सामाजिक कार्यकर्ताओं से संपर्क किया जा रहा है। कांग्रेस पार्टी भाजपा की नीतियों का विरोध करने वाले कुछ जाने-माने लोगों से भी संपर्क कर रही है। इसके अलावा कांग्रेस छोटी राजनीतिक पार्टियों से भी संपर्क करेगी। खास कर ऐसी क्षेत्रीय पार्टियों से, जिनका आधार किसी राज्य में बहुत छोटे से इलाके में है। बड़ी पार्टियों की बजाय छोटे दलों और किसी खास इलाके में काम करने वाले गैर सरकारी संगठनों को जोड़ कर कांग्रेस अपनी भारत यात्रा को बड़ा रूप देना चाहती है।